Strategisk plan for 2018 – 2022

# FFOs Visjon

Funksjonshemmedes Fellesorganisasjon (FFO) ønsker et samfunn der mennesker som lever med funksjonshemning og kronisk sykdom har like muligheter til å delta på alle områder i samfunnet.

# Plattform og virksomhetside

FFO er en paraplyorganisasjon med medlemsorganisasjoner med til sammen rundt 335 000 medlemmer. Hver enkelt av disse organiserer mennesker med funksjonshemning og kronisk sykdom og deres pårørende. FFO har et nasjonalt styre og sekretariat. FFO er organisert i alle landets fylker og en del kommuner. Alle disse utgjør FFO.

## FFOs verdigrunnlag

FFOs arbeid bygger på FN-konvensjonene som både stadfester individets grunnleggende menneske­rettigheter og at alle mennesker har samme menneskeverd. Gjennom de ulike konvensjonene er staten forpliktet til å sørge for at norsk lovverk og praksis beskytter mot diskriminering og er i overensstemmelse med våre internasjonale forpliktelser.

FFO har meislet ut fire ord som er fundamentet for all virksomhet: Solidaritet, innflytelse, likestilling og deltakelse.

## Virksomhetside

FFO skal gjennom sin virksomhet skape samarbeid, særlig i politiske saker, mellom funksjonshemmedes organisasjoner i samfunnet både lokalt, nasjonalt og internasjonalt.

FFO skal bidra til å bygge kompetanse gjennom opplæring, utveksling av informasjon og dialog medlemsorganisasjonene imellom.

I saker som er felles for funksjonshemmedes organisasjoner arbeider FFO med interessepolitisk påvirkning gjennom

- å dokumentere samfunnsmessige forhold av betydning for mennesker med funksjonshemning og kronisk sykdom og deres pårørende.

- å spre opplysning om situasjoneni samfunnet for mennesker med funksjonshemning og kronisk sykdom og deres pårørende, og ha kontakt med politiske og administrative myndigheter på relevant nivå.

## Program

FFOs program gir en langsiktig retning for FFOs politiske innsatsområder. Programmet gjenspeiler FFOs medlemsorganisasjoners interessefellesskap.

# Strategiske innsatsområder

**Politikkutforming og politisk påvirkning**

* Medlemsorganisasjonene er gjennom FFO den samlede politisk kraft og talerør utad for funksjonshemmede, kronisk syke og deres pårørende i møte med beslutningstakere innen politiske organer og forvaltning.

**Brukermedvirkning**

* FFO skal innstille kompetente brukermedvirkere til alle viktige organer og fora på alle nivåer av betydning for funksjonshemmede og kronisk syke.

**Møteplasser – arenaer for samhandling**

* FFO skal skape arenaer og nettverk for utvikling av politikk og politisk kompetanse, både innad i FFO og eksternt.

**Organisasjon, styring og ledelse**

* FFO skal fremstå som én samlet og samstemt organisasjon, med et godt omdømme i alle ledd, som bidrar til gjennomslag for FFOs politikk på alle nivåer i samfunnet.

**Kommunikasjon og medier**

* FFO skal være en synlig merkevare for den politiske kraften og det fellesskapet som ligger i å representere alle medlemsorganisasjonene.

**Kunnskap og service**

* FFO skal samle, utvikle og levere kunnskap og kompetanse som medlemsorganisasjonene etterspør på det fagpolitiske og juridiske feltet innenfor arbeidsområdene nedfelt i FFOs program.

# Utdypning av innsatsområdene

Det er satt opp mål innenfor planperioden for hvert av de seks innsatsområdene.

## Politikkutforming og politisk påvirkning

* FFO skal være det ledende talerør på vegne av funksjonshemmede, kronisk syke og deres pårørende.
* FFO skal påvirke politikkutformingen på alle nivåer på de områdene i samfunnet som har betydning for funksjonshemmede, kronisk syke og deres pårørende.
* Politikken skal iverksettes slik at funksjonshemmede, kronisk syke og deres pårørende kan leve aktive liv og delta i samfunnet på lik linje med andre.

Målrettet innsats på det politiske feltet er grunnlaget for FFOs eksistens. I samarbeid med medlemmene skal FFO utvikle politikk på de områdene som er av felles betydning for våre medlemmer. (Særinteresser som gjelder enkeltorganisasjoner er ikke FFOs oppgave å utrede.) Samtidig skal FFO alene og sammen med medlemsorganisasjonene drive aktivt påvirkningsarbeid i de organer og på de arenaene der FFO er representert. Gjennom aktiv bruk av media skal FFOs meninger ha betydning i samfunnsdebatten.

## Brukermedvirkning

* Brukermedvirkningsarbeidet systematiseres, tilrettelegges og videreutvikles slik at FFO kan foreslå og følge opp brukerrepresentanter i alle relevante fora på alle nivåer av betydning for funksjonshemmede, kronisk syke og deres pårørende.
* FFOs brukerrepresentanter i råd og utvalg skal formidle FFOs politikk og synspunkter som ivaretar hensynet til alle våre medlemsorganisasjoner.

I dag er det et ønske om brukermedvirkere innenfor en rekke områder og på ulike nivåer innen blant annet helse, utdanning, levekår og forskning. Forventningen er at FFO til enhver tid må kunne stille med minimum 3000 kvalifiserte brukerrepresentanter. For å nå dit må vi styrke innsatsen på områdene rekruttering, opplæring, oppfølging og evaluering. Rapportering og erfaringsinnhenting fra brukermedvirkningspraksis må følges opp og systematiseres med tanke på kvalifisering av brukerrepresentanter og utvikling av politikk på aktuelle områder.

Samarbeidet med andre aktører innenfor tjenesteapparatet og forvaltningen som har interesser på feltet, må utvikles for best mulig utnyttelse av brukerrepresentantene og den institusjonen brukermedvirkning utgjør.

## Møteplasser – arenaer for samhandling

* FFO skal ha ulike arenaer og nettverk for samhandling, tilpasset de behovene som til enhver tid eksisterer innenfor fellesskapet.
* Møteplassene skal gi mulighet for kunnskaps- og erfaringsutveksling, politikkutforming og politisk påvirkning.
* FFO skal søke et aktivt samarbeid med andre paraplyorganisasjoner der det er relevant.

Gjennom tilrettelegging for et sterkere samarbeid mellom medlemsorganisasjonene vil FFO kunne utnytte det potensialet som finnes i organisasjonene og FFOs sekretariat på ulike områder. Det skal bidra til å utvikle FFOs politikk i fellesskap og styrke den politiske slagkraften. Nettverk og møteplasser for ulike interessegrupper opprettes utfra dagsaktuelle eller langsiktige behov, og/eller konkrete mål. Det kan inkludere eksterne aktører utenfor FFOs rekker når det er hensiktsmessig.

## Organisasjon, styring og ledelse

* FFO skal fremstå som én samlet og samstemt organisasjon, med et godt omdømme i alle ledd.
* Det skal skapes en organisasjonsstruktur og –kultur i FFO som bidrar til gjennomslag for FFOs politikk på alle nivåer i samfunnet.
* Organisasjonen skal styrkes nasjonalt og lokalt gjennom å bygge på etiske prinsipper, med tydelig ledelse, tydelige vedtekter, felles retningslinjer og instrukser, samtidig som hensynet til balansen mellom frivillighet og profesjonalitet ivaretas.

FFO nasjonalt og lokalt skal samarbeide tett gjennom felles satsninger og løsninger.

Det skal utarbeides årlige planer for virksomheten basert på FFOs program og de retningslinjer som strategien gir.

Gjennom styring og ledelse skal en sikre at FFO på alle nivåer i organisasjonen har et godt omdømme. Det vil kreve en profesjonalitet i gjennomføringen, samtidig som frivilligheten skal stimuleres og verdsettes.

Det skal være et samsvar mellom myndighetenes forvaltningsnivåer og FFOs lokale organisering, for eksempel med tanke på fylkessammenslåing og regionalisering.

## Kommunikasjon og medier

* FFOs politikk skal være synlig nasjonalt og lokalt og få innflytelse på offentlige beslutninger.
* FFO skal være en enhetlig og gjenkjennbar merkevare for den politiske kraften som våre medlemsorganisasjoner representerer.
* FFO skal være den foretrukne organisasjonen som mediene benytter når det gjelder spørsmål og kommentarer knyttet til saker som gjelder funksjonshemmede, kronisk syke og deres pårørende.

Gjennom strategisk bruk av informasjon og medier skal FFOs politikk nå ut til beslutningstakere på alle nivåer, det vil si storting, forvaltning og tjenesteapparat. FFO skal være talerør for personer med nedsatt funksjonsevne, kronisk syke og deres pårørende, og skal i den sammenheng være den organisasjonen det naturlig assosieres til. For mediene skal FFO være den foretrukne organisasjonen å ta kontakt med i spørsmål vedrørende de nevnte målgruppene. FFO skal også underbygge dette arbeidet med samarbeid med medlemsorganisasjoner og fylkeslag om innspill der det er naturlig. Mediearbeidet skal følges opp tett med strategisk bruk av sosiale medier.

## Kunnskap og service

* FFOs Rettighetssenter er et rådgivnings- og kompetansesenter i rettighetsspørsmål som gjelder mennesker med funksjonshemning og kronisk sykdom.
* FFO skal kunne levere kvalitativt god kunnskap innenfor våre politikkområder til våre medlemsorganisasjoner.
* FFO skal ha et tilbud om rådgivning i organisasjonsarbeid og om organisasjonenes rolle og ansvar i FFO.

Det skal satses videre på FFOs rettighetssenters rolle overfor våre organisasjoner og deres medlemmer. Rettighetssenterets kontakt med enkeltmennesker bidrar til å samle kunnskap om hvilke utfordringer som møter personer som lever med funksjonshemning og kronisk sykdom, eller som pårørende. Denne kunnskapen er verdifull i utviklingen av politikk.

FFOs sekretariat skal være oppdatert på aktuell politikk og forskning innenfor våre medlemsorganisasjoners interesseområder, og legge til rette for at de kan nyttiggjøre seg kunnskapen.

FFOs sekretariat skal legge til rette for rådgivning til medlemsorganisasjonene i organisasjonsutvikling, organisasjonsdrift og styrearbeid. Samtidig skal organisasjonene informeres om hva FFO kan tilby og hva som forventes av dem som medlemmer.